## Zakon o izmjenama i dopunama Zakona o boravišnoj pristojbi

### NN 64/2000 (5.7.2000.), Zakon o izmjenama i dopunama Zakona o boravišnoj pristojbi

**# ZASTUPNIČKI DOM HRVATSKOGA DRŽAVNOG SABORA

1409**

Na temelju članka 89. Ustava Republike Hrvatske, donosim

**## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O BORAVIŠNOJ PRISTOJBI**

Proglašavam Zakon o izmjenama i dopunama Zakona o boravišnoj
pristojbi, koji je donio Zastupnički dom Hrvatskoga državnog sabora na
sjednici 28. lipnja 2000.

Broj: 01-081-00-2336/2
Zagreb, 3. srpnja 2000.

Predsjednik
Republike Hrvatske
**Stjepan Mesić,** v. r.

**## ZAKON

### O IZMJENAMA I DOPUNAMA ZAKONA O BORAVIŠNOJ PRISTOJBI**

Članak 1.

U Zakonu o boravišnoj pristojbi (»Narodne novine«, br.
27/91., 109/93., 30/94., 35/95. – pročišćeni tekst i 59/99.) iza članka 5.
dodaju se članci 5a. i 5b. koji glase:

»Članak 5a.

Osobe koje borave na plovilu dok se ono nalazi na stalnom
vezu u luci nautičkog turizma boravišnu pristojbu plaćaju u godišnjem paušalnom
iznosu.

Stalni vez u luci nautičkog turizma u smislu ovoga Zakona,
je vez u luci nautičkog turizma koji se koristi na temelju ugovora o zakupu za
razdoblje od godine dana.

Godišnji paušalni iznos iz stavka 1. ovoga članka, plaća
korisnik stalnog veza u luci nautičkog turizma u jednokratnom iznosu za sve
osobe koje borave na plovilu.

Visinu godišnjega paušalnog iznosa boravišne pristojbe za
korisnike stalnog veza u luci nautičkog turizma, na prijedlog ministra turizma,
utvrđuje Vlada Republike Hrvatske.

Članak 5b.

Pravna i fizička osoba koja pruža uslugu stalnog veza u
luci nautičkog turizma dužna je najkasnije do 31. svibnja tekuće godine
turističkoj zajednici općine, grada ili turističkoj zajednici mjesta
dostaviti podatke o zaključenim ugovorima o zakupu stalnog veza u luci nautičkog
turizma i to ime i registarski broj plovila, ime i prezime te jedinstveni matični
broj ili broj putovnice vlasnika plovila.

Pravna i fizička osoba iz stavka 1. ovoga članka dužna je
turističkim zajednicama iz stavka 1. ovoga članka prijaviti svaku promjenu
podataka glede ugovora o zakupu stalnog veza u luci nautičkog turizma te svaki
novi ugovor o zakupu stalnog veza najkasnije u roku od 15 dana od dana nastale
promjene odnosno od dana zaključivanja ugovora.«.

Članak 2.

U članku 11. stavak 2. mijenja se i glasi:

»Iznimno od odredbe stavka 1. ovoga članka, pravne i fizičke
osobe koje daju u zakup vez u luci nautičkog turizma, račun za boravišnu
pristojbu u paušalnom iznosu izdaju istodobno s računom za plaćanje zakupnine
za stalni vez.«.

U stavku 3. riječi: »i 2.« brišu se.

Članak 3.

U članku 13. stavku 1. riječi: »i 2.« brišu se.

Iza stavka 1. dodaje se novi stavak 2. koji glasi:

»Iznimno od odredbe stavka 1. ovoga članka pravna i fizička
osoba koja je dala u zakup vez u luci nautičkog turizma, iznos boravišne
pristojbe, koju je dužan platiti korisnik stalnog veza, uplaćuje na uplatni račun
turističke zajednice općine, grada ili turističke zajednice mjesta najkasnije
do 30. lipnja tekuće godine za sva plovila na stalnom vezu.«.

Dosadašnji stavak 2. postaje stavak 3.

U dosadašnjem stavku 3. koji postaje stavak 4. riječi: »iz
stavka 1. ovoga članka« zamjenjuje se riječima: »od pet dana«.

Dosadašnji stavci 4., 5. i 6. postaju stavci 5., 6. i 7.

Članak 4.

U članku 14. iza stavka 1. dodaje se novi stavak 2. koji
glasi:

»Iznimno od stavka 1. ovoga članka, pravne i fizičke osobe
koje pružaju uslugu stalnog veza u luci nautičkog turizma nisu dužne
prijaviti boravak osoba koje borave na plovilu dok se ono nalazi na stalnom vezu
u luci nautičkog turizma.«.

Dosadašnji stavci 2., 3., 4. i 5. postaju stavci 3., 4., 5.
i 6.

Članak 5.

Članak 16. mijenja se i glasi:

»Novčanom kaznom od 5.000,00 do 15.000,00 kuna kaznit će
se za prekršaj pravna ili fizička osoba koja pruža usluge noćenja u smještajnom
objektu, ako:

1. ne dostavi podatke o zaključenim ugovorima o zakupu veza
u luci nautičkog turizma turističkoj zajednici općine, grada ili turističkoj
zajednici mjesta sukladno članku 5b. stavku 1. ovoga Zakona, ili ne prijavi
turističkoj zajednici općine, grada ili turističkoj zajednici mjesta svaku
promjenu podataka glede ugovora o korištenju stalnog veza u luci nautičkog
turizma, te svaki novi ugovor o korištenju stalnog veza, u roku od 15 dana od
dana nastale promjene, odnosno od dana potpisivanja ugovora, uskladno članku
5b. stavku 2. ovoga Zakona,

2. u svakom pojedinačnom slučaju ne naplati boravišnu
pristojbu istodobno s naplatom usluge noćenja u smještajnom objektu i iznos
boravišne pristojbe posebno ne označi na računu, ili ako boravišnu pristojbu
ne naplati sukladno odredbama članka 11. stavka 1., 2. i 3. ovoga Zakona,

3. iznos boravišne pristojbe ne uplati uroku od pet dana po
isteku svakog tjedna, ili ako iznos boravišne pristojbe ne uplati najkasnije do
30. lipnja tekuće godine za sva plovila na stalnom vezu u luci nautičkog
turizma, ili ako iznos boravišne pristojbe ne uplati u roku od tri dana nakon
naplate računa za pruženu uslugu, a najkasnije u roku od trideset dana po pruženoj
usluzi, na uplatni račun turističke zajednice općine, grada ili turističke
zajednice mjesta (članak 13. stavak 1., 2. i 3.),

4. ne prijavi boravak građanina koji koristi uslugu noćenja
u smještajnom objektu sukladno članku 14. stavku 1. ovoga Zakona.

Za prekršaje iz stavka 1. ovoga članka kaznit će se i
odgovorna osoba u pravnoj osobi novčanom kaznom od 1.500,00 do 3.000,00 kuna.

Za prekršaje iz stavka 1. ovoga članka, gospodarski
inspektor Državnog inspektorata može naplatiti novčanu kaznu na mjestu izvršenja
prekršaja, u iznosu od 2.000,00 kuna.«.

Članak 6.

U članku 17. stavku 1. riječi: »u protuvrijednosti domaće
valute od 100 do 500 DEM« zamjenjuju se riječima: »od 1.000,00 do 3.000,00
kuna«, riječi: »stavak 2.« zamjenjuju se riječima: »stavak 3.«, a iza
riječi: »godine« briše se točka i dodaju se riječi: »ili ne plati boravišnu
pristojbu u roku od pet dana po završenom boravku u turističkom mjestu, na
uplatni račun turističke zajednice općine, grada ili turističke zajednice
mjesta (članak 13. stavak 4.).«.

Stavak 2. mijenja se i glasi:

»Za prekršaje iz stavka 1. ovoga članka, gospodarski
inspektor Državnog inspektorata može naplatiti novčanu kaznu na mjestu izvršenja
prekršaja, u iznosu od 500,00 kuna.«.

Članak 7.

Iza članka 17. dodaje se članak 17a. koji glasi:

»Članak 17a.

Za prekršaje utvrđene člankom 16. ovoga Zakona počinjene
u istom smještajnom objektu drugi put u roku od dvije godine od pravomoćnosti
prvog rješenja o prekršaju, uz novčanu kaznu, izreći će se pravnoj ili fizičkoj
osobi koja pruža usluge noćenja u smještajnom objektu, odnosno daje u zakup
vez u luci nautičkog turizma i zaštitna mjera zabrane pružanja usluga smještaja
u tom objektu u trajanju od tri mjeseca do godine dana.«.

Članak 8.

Članak 18. briše se.

Članak 9.

Do stupanja na snagu propisa iz članka 5a. ovoga Zakona,
primjenjivat će se Uredbe o utvrđivanju visine godišnjega paušalnog iznosa
boravišne pristojbe za korisnike stalnog veza u luci nautičkog turizma za
1999. i 2000. godinu (»Narodne novine«, br. 59/99.).

Članak 10.

Ovaj Zakon stupa na snagu danom objave u »Narodnim novinama«.

> Klasa: 412-04/00-01/01
> Zagreb, 28. lipnja 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić,** v. r.

Zakon, NN 64/2000-1409